**PhDr. Ing. Ľubomír Andrassy,**

**Narodený 25.februára 1973**

**Súčasná pracovná pozícia: predseda NKÚ SR od 5.mája 2022**

Pri pohľade na môj deterajší profesný životopis je zrejmé, že je pestrý a rôznorodý a ja som vďačný za každú životnú skúsenosť, ktorú som získal štúdiom či praxou. Práve poznanie mnohých oblastí spoločenského života doma i v zahraničí mi umožňuje vidieť veľa javov a procesov v súvislostiach, vidieť veci nielen tak ako sa javia, ale najmä to, aké v skutočnosti sú.

Som absolventom Vysokej vojenskej školy leteckej v Košiciach a postgraduálneho štúdia v USA, zameraného na civilno-vojenské vzťahy. Znamená to, že ma ako mladého človeka zaujímala letecká technika a pôvodne som chcel slúžiť v armáde. Postupne ma však z rôznych dôvodov začali zaujímať aj spoločenské procesy doma i v zahraničí. Boli to 90-te roky, roky plné spoločenských zmien v našej krajine a ja som sa stal ich aktívnou súčasťou. Najskôr ako poslanec NR SR a zástupca SR v Parlamentnom zhromaždení NATO, neskôr poslanec miestnej samosprávy či riaditeľ kancelárie primátora mesta Bratislavy. Porozumieť viac spoločensko-politickým procesom, úlohe štátnej správy a samosprávy v nich ma viedlo k potrebe ďalšieho vzdelávania. Absolvoval som štúdium politických vied a medzinárodných vzťahov na Univerzite Mateja Bela v Banskej Bystrici, ktoré som ukončil rigoróznou skúškou. V súčasnom období ukončujem odborné štúdium MBA na Newton Univerzity v Bratislave.

Počas pôsobenia v samospráve som si uvedomil, aké je dôležité poznať umenie komunikácie, ako formulovať ciele a spôsoby ich dosiahnutia tak, aby im porozumeli nielen odborníci ale aj laická verejnosť. Oblasti komunikácie som sa venoval nielen prostredníctvom štúdia ale realizoval som ju aj v praxi ako konzultant pre tvorbu konunikačných stratégií verejných inštitúcií pre Svetovú banku na Slovensku, ale aj ako osoba zodpovedná za komunikáciu a vzťah s verejnosťou Miestneho úradu Bratislava-Petržalka, Hlavného mesta SR Bratislava či ako poradca ministra školstva, vedy, výskumu a športu SR pre oblasť mládežníckej politiky a komunikáciu. Osobitnú etapu v mojom profesnom živote predstavuje pôsobenie na NKÚ SR, kde pôsobím od roku 2015. Do roku 2020 som vykonával funkciu generálneho riaditeľa kancelárie predsedu. V tomto roku som bol zvolený za podpredsedu NKÚ SR a o dva roky ma parlament zvolil do funkcie predsedu tejto národnej autority pre oblasť kontroly verejných zdrojov.

To, že kontrola je dôležitá súčasť riadenia na všetkých úrovniach ľudskej činnosti je dávno známe. Osvietení jednotlivci, kolektívy či vlády úlohu kontroly nielen uznávajú, ale ju aj využívajú k zdokonaľovaniu procesov riadenia, ktoré im umožňujú dosahovať ciele efektívne a účelne. V našej spoločnosti je však dlhodobo kontrola považovaná skôr za nutné zlo a nie za nástroj toho aby sa ciele dosahovali lepšie, rýchlejšie, kvalitnejšie a spravidla aj lacnejšie. Preto je pre mňa česť pracovať už 10 rokov v inštitúcii, ktorá sa postupne stáva rešpektovanou inštitúciou štátu, inštitúciou ktorej výsledkom verí stále viac občanov, čím NKÚ SR prispieva k posilneniu dôvery občanov v štát a jeho inštitúcie. NKÚ SR sa dnes stalo aj uznávanou kontrolnou inštitúciou aj v medzinárodnom meradle. Ako člen svetovej a európskej organizácie najvyšších kontrolných úradov máme zastúpenie v ich  mnohých pracovných skupinách. V minulom roku EUROSAI schválila NKÚ SR ako predsedajúcu krajinu pre roky 2027-2030 a ja som bol zvolený za 1.viceprezitenta tejto významnej európskej inštitúcie.

Za úspechmi, ktoré v poslednom období NKÚ SR dosahuje, stojí veľa práce manažmentu úradu, ale najmä zamestnancov. Stanovenie strategických cieľov v oblasti zamerania kontroly umožnilo zamerať kontroly na najväčšie riziká vynakladania verejných zdrojov v štátnej správe i samospráve. Významne tomu napomáha aj stále rozsiahlejšia analytická činnosť úradu, ktorá je mimoriadne dôležitá aj pri tvorbe našich stanovísk k návrhom štátneho rozpočtu či štátneho záverečného účtu. Úrad, ale aj ja osobne, venujeme mimoriadnu pozornosť vzdelávaniu zamestnancov ako nástroja zvyšovania kvality našej kontrolnej činnosti a zrozumiteľnej komunikácii jej výstupov v parlamente alebo aj občanom. Našou spoločnou ambíciou je, aby sa NKÚ SR stávalo vzorovým úradom pre stále viac inštitúcií verejnej správy a dosiahnutiu tohto cieľa podriaďujem rozhodujúcu časť svojich vedomostí, zručností i času.